אין לבלבל עם אין לבלבל ערך זה, העוסק בכדורגלן עבר מקסיקני, עם הערך "לואיס הרננדס רודריגס", העוסק בכדורגלן ספרדי.

**לואיס ארטורו הרננדס קריאון** (בספרדית: **Luis Arturo Hernández Carreón**; נולד ב-22 בדצמבר 1968) הוא כדורגלן עבר מקסיקני, ששיחק בעמדת החלוץ.

הרננדס שיחק לאורך כל הקריירה ביבשת אמריקה. הוא זכה בתארים מקומיים ובינלאומיים במדי שלוש קבוצות מקסיקניות שונות (נקקסה, מונטריי וקלוב אמריקה), ושיחק גם בארגנטינה ובארצות הברית.

הרננדס הוא מבכירי הכובשים בתולדות נבחרת מקסיקו עם 35 שערים ב-85 הופעות. הוא ייצג את הנבחרת בשני טורנירי מונדיאל, וזכה עמה בגביע הקונפדרציות 1999 ובשני תוארי גביע הזהב.

קריירת משחק
-----------

הרננדס החל את קריירת המשחק בקבוצת קרוס אסול בשנת 1990. לאחר שנה אחת בקבוצה עבר לשחק בקרטרו, ושנה אחר כך עבר למונטריי.

בקיץ 1993 זכה הרננדס עם מונטריי בתואר הראשון בקריירה שלו, גביע CONCACAF למחזיקות גביע. בטורניר, שהתקיים בשיטת בית גמר בין ארבע קבוצות בסיבוב אחד, סיימה מונטריי בראש הבית וזכתה בתואר.

לקראת עונת 1994/1995, ולאחר שנתיים במונטריי, עבר לתחנה השלישית והמוצלחת בקריירה שלו במקסיקו, נקקסה. כבר בעונתו הראשונה בקבוצה סייע לה הרננדס לזכות בדאבל. היא זכתה באליפות מקסיקו לראשונה בתולדותיה לאחר ניצחון במפגש גמר כפול על קרוס אסול, והשלימה גם זכייה בגביע המקסיקני בעקבות ניצחון 2-0 בגמר על וראקרוס. עונה אחר כך שמרה נקקסה על תואר האליפות, והפעם לאחר שגברה בגמר כפול על אתלטיקו סלאיה.

לאחר שהצטיין בטורניר קופה אמריקה 1997 ומיצב עצמו כאחד החלוצים הטובים ביבשת, ובעקבות המלצתו של דייגו מראדונה, עבר הרננדס בהשאלה לבוקה ג'וניורס הארגנטינאית. הרננדס התקשה לפרוץ בהרכב הקבוצה, בין היתר עקב מכסת הזרים המלאה של המועדון, וסיים את הקדנציה בקבוצה עם ארבע הופעות ליגה בלבד, בהן כבש פעמיים.

לאחר התקופה הקצרה בארגנטינה, ועל מנת להישאר בכושר משחק לקראת מונדיאל 1998 חזר הרננדס לנקקסה. לאחר ששיחק בטורניר אחד ואחרון בקבוצה, חתם לשתי עונות במדי טיגרס. במדי השתיים חזר הרננדס לכושר הכיבוש המצוין שאפיין אותו לאורך הקריירה, עם תשעה שערים ב-12 הופעות בנקקסה, ו-39 שערים ב-64 הופעות בטיגרס. כששיחק במדי טיגרס היה לשחקן הראשון בהיסטוריה שכובש בדרבי של נואבו לאון, אחד ממשחקי הדרבי החשובים ביותר במקסיקו, במדי שתי הקבוצות (מונטריי וטיגרס).

לאחר שלא הצליח להעפיל לפלייאוף אליפות עם טיגרס לאורך שנתיים בקבוצה, עבר הרננדס ל-MLS כשחתם בקבוצת לוס אנג'לס גלאקסי. הגעתו של הרננדס לקבוצה לוותה בציפיות רבות ובשכר גבוה, ועל אף ששיחק באופן סדיר לא הצליח החלוץ להביע את חותמו בהתקפת הקבוצה. הוא שיחק בקבוצה במשך שתי עונות, ובמהלך הפגרה אף הושאל לקלוב אמריקה המקסיקנית, במדיה הצליח לזכות בגביע הענקיות של CONCACAF במהדורה היחידה שלו ששוחקה ב-2001.

לקראת סיום הקריירה רשם הרננדס קדנציות קצרות בקבוצות הליגה הבכירה וראקרוס וצ'יאפס, בטרם סיים את הקריירה במדי לובוס BUAP מליגת המשנה בשנת 2004, כשהיה בן 36.

### נבחרת מקסיקו

הרננדס היה אחד מגדולי הכובשים בהיסטוריה של נבחרת מקסיקו בכל הזמנים. הוא ערך את הופעת הבכורה שלו ב-1 בפברואר 1995, תחת המאמן מיגל מחיה בראון, בניצחונה של מקסיקו 1-0 על אורוגוואי במשחק ידידות. בחודש נובמבר של אותה שנה, במשחק ידידות מול יוגוסלביה, כבש הרננדס את שער הבכורה שלו במדי מקסיקו, שערה היחיד של הנבחרת בתבוסה הביתית 4-1. תחת המאמן בורה מילוטינוביץ', התקיים הטורניר הראשון אליו זומן הרננדס היה גביע הזהב 1996, בו זכתה מקסיקו בפעם השנייה בתולדותיה. הרננדס רשם שתי הופעות בלבד בטורניר, ללא שערים.

הרננדס זכה להכרה בינלאומית בטורניר קופה אמריקה 1997, תחת המאמן מנואל לפואנטה. הוא פתח את שלב הבתים עם צמד ב-11 הדקות הראשונות בניצחונה של מקסיקו 2-1 על קולומביה. במשחק השני כבש צמד נוסף, הפעם תוך כחצי שעה, והעלה את נבחרתו ליתרון 2-0 על ברזיל. עם זאת, הברזילאים חזרו במחצית השנייה לניצחון 3-2. במשחק האחרון של שלב הבתים כבש הרננדס בפנדל את שערו החמישי בטורניר, במשחק מול קוסטה ריקה שהסתיים בשוויון 1-1. מקסיקו עלתה לרבע הגמר, שם סיימה בשוויון 1-1 עם אקוודור ששלח את הקבוצות לדו-קרב בעיטות עונשין. הרננדס כבש בבעיטה הראשונה של מקסיקו וסייע לה להעפיל עם 4-3 בסיום. בחצי הגמר נכנעה מקסיקו 3-1 למארחת בוליביה, ובמשחק על המקום השלישי שוב היה הרננדס במקום כדי לכבוש שמונה דקות לסיום, ולקבוע את תוצאת המשחק - 1-0 למקסיקו. עם שישה שערים, היה הרננדס למלך השערים של הטורניר.

לאחר שייצג את מקסיקו בגביע הקונפדרציות 1997, היה הרננדס שותף בכיר לזכייה נוספת בגביע הזהב 1998. הוא כבש פעמיים בניצחון 4-2 על טרינידד וטובגו בשלב הבתים, שסייע לנבחרתו לעלות לחצי הגמר. בחצי הגמר מול ג'מייקה, כבש הרננדס בהארכה את שער הזהב בדקה ה-105, והעלה את נבחרתו לגמר הטורניר. במשחק הגמר מול ארצות הברית כבש הרננדס שתי דקות לפני ההפסקה, שער שהעניק לנבחרתו את הגביע עם 1-0 בסיום. הרננדס היה למלך שערי הטורניר בצוותא עם פאולו ואנצ'ופה, עם ארבעה כיבושים.

הרננדס הגיע בכושר מצוין למונדיאל 1998 בצרפת, ברמת הנבחרת וברמת הקבוצות. במשחק הראשון מול קוריאה הדרומית נקלעה מקסיקו לפיגור במחצית, אך הגיבה עם שער שוויון בפתיחת המחצית השנייה. בדקה ה-74 השלים הרננדס את המהפך, כשכבש מקרוב לאחר הגבהה משמאל של רמון רמירס. עשר דקות אחר כך השלים הרננדס צמד עם שער מרשים, לאחר שקיבל מסירה מקוואוטמוק בלנקו, הסתובב על סף הרחבה ובעט חד לפינה, 3-1 בסיום למקסיקו. במשחק השלישי של שלב הבתים, לאחר שנפרדה בשוויון 2-2 מבלגיה, מצאה עצמה מקסיקו בפיגור 2-0 מול הולנד לאחר פחות מעשרים דקות, והצליחה לצמק כרבע שעה לסיום. ארבע דקות בתוך תוספת הזמן, השתלט הרננדס על כדור עומק גבוה שהוכנס לרחבה, התגבר על יאפ סתאם וגלש לכדור לפני אדווין ואן דר סאר כדי לקבוע שוויון 2-2 דרמטי בסיום. בשמינית הגמר פגשה מקסיקו את גרמניה. שתי דקות מפתיחת המחצית השנייה, קיבל הרננדס כדור עומק מבלנקו, עבר בין שלושה שחקני הגנה גרמנים בתוך הרחבה וכבש בבעיטה לפינה הרחוקה, 1-0 למקסיקו. ברבע השעה האחרונה כבשה גרמניה פעמיים כדי להשלים מהפך, וסיימה את דרכה של מקסיקו בטורניר. עם ארבעה שערים בארבעה משחקים, היה הרננדס לאחד מהכובשים הבכירים בטורניר, והיה למקסיקני הראשון שחוצה את רף שני השערים בטורניר אחד. את שנת 1998 כולה סיים הרננדס עם 14 שערים ב-16 הופעות, ובכך קבע את שיא השערים לשנה אחת בנבחרת מקסיקו.

בטורניר קופה אמריקה 1999 היה שותף הרננדס למקום השלישי של נבחרתו. הוא כבש רק במשחק אחד בטורניר, כשברבע הגמר מול פרו צמד שלו החזיר את מקסיקו מפיגור 2-0 לשוויון 2-2. המשחק עצמו הסתיים בשוויון 3-3, ומקסיקו עלתה לשלב הבא בדו-קרב פנדלים. זמן קצר לאחר האליפות, זכה הרננדס עם נבחרתו לראשונה בתולדותיה בגביע הקונפדרציות 1999, אותו אירחה מקסיקו. בניגוד לדומיננטיות שלו בטורנירים קודמים, הרננדס שותף רק במשחק אחד בטורניר, המשחק האחרון של שלב הבתים, ולא כבש.

הטורניר האחרון של הרננדס בנבחרת היה מונדיאל 2002, תחת חבייר אגירה. הרננדס עלה כמחליף פעמיים בשלב הבתים של הטורניר. בשמינית הגמר עלה הרננדס בפעם השלישית מהספסל, לאחר 28 דקות בלבד בהפסד 2-0 לארצות הברית. היה זה משחקו האחרון במדי נבחרת מקסיקו, והוא סיים את הקריירה הבינלאומית עם 85 הופעות ו-35 שערים עבור הנבחרת.

תארים
-----

מונטריי
* גביע CONCACAF למחזיקות גביע: 1993

נקקסה
* אליפות מקסיקו (2): 1994/1995, 1995/1996
* הגביע המקסיקני: 1994/1995
* ליגת האלופות של CONCACAF‏: 2006

נבחרת מקסיקו
* גביע הקונפדרציות: 1999
* גביע הזהב של CONCACAF‏ (2): 1996, 1998

סטטיסטיקות
----------

### מועדונים

| עונה | קבוצה | ליגה | בליגה |
| --- | --- | --- | --- |
| הופעות | שערים |
| 1990/1991 | קרוס אסול | מקסיקומקסיקוליגת העל המקסיקנית | 18 | 1 |
| 1991/1992 | קרטרו | מקסיקומקסיקוליגת העל המקסיקנית | 28 | 11 |
| 1992/1993 | מונטריי | מקסיקומקסיקוליגת העל המקסיקנית | 25 | 6 |
| 1993/1994 | 31 | 8 |
| 1994/1995 | נקקסה | מקסיקומקסיקוליגת העל המקסיקנית | 30 | 7 |
| 1995/1996 | 31 | 10 |
| 1996/1997 | 31 | 7 |
| 1997/1998 | בוקה ג'וניורס | ארגנטינהארגנטינהליגת העל הארגנטינאית | 4 | 2 |
| 1997/1998 | נקקסה | מקסיקומקסיקוליגת העל המקסיקנית | 12 | 9 |
| 1998/1999 | טיגרס | מקסיקומקסיקוליגת העל המקסיקנית | 33 | 20 |
| 1999/2000 | 31 | 19 |
| 2000 | לוס אנג'לס גלאקסי | ארצות הבריתארצות הבריתMLS‏ | 16 | 5 |
| 2000/2001 | קלוב אמריקה | מקסיקומקסיקוליגת העל המקסיקנית | 21 | 6 |
| 2001 | לוס אנג'לס גלאקסי | ארצות הבריתארצות הבריתMLS‏ | 14 | 8 |
| 2001/2002 | קלוב אמריקה | מקסיקומקסיקוליגת העל המקסיקנית | 14 | 2 |
| 2002/2003 | 2 | 0 |
| 2002/2003 | וראקרוס | מקסיקומקסיקוליגת העל המקסיקנית | 14 | 4 |
| 2003/2004 | צ'יאפס | מקסיקומקסיקוליגת העל המקסיקנית | 5 | 1 |
| 2004/2005 | לובוס BUAP | מקסיקומקסיקוהליגה המקסיקנית השנייה | 9 | 4 |
| סה"כ בקריירה | 369 | 130 |

### נבחרת לאומית

| נבחרת מקסיקו |
| --- |
| שנה | הופעות | שערים |
| 1995 | 5 | 2 |
| 1996 | 6 | 0 |
| 1997 | 21 | 10 |
| 1998 | 16 | 14 |
| 1999 | 18 | 6 |
| 2000 | 9 | 2 |
| 2001 | 4 | 1 |
| 2002 | 6 | 0 |
| סה"כ | 85 | 35 |

קישורים חיצוניים
----------------

ויקישיתוף מדיה וקבצים בנושא **לואיס הרננדס** בוויקישיתוף
* לואיס הרננדס, ברשת החברתית פייסבוק
* לואיס הרננדס, ברשת החברתית טוויטר
* לואיס הרננדס, ברשת החברתית אינסטגרם
* לואיס הרננדס, ברשת החברתית טיקטוק
* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams
* פרופיל, באתר FootballDatabase.eu
* הופעות בינלאומיות באתר rsssf

| **נבחרת מקסיקו – קופה אמריקה 1997 (מקום שלישי)** |
| --- |
| 1 ריוס • 
2 סוארס • 
3 סאנצ'ס • 
4 וייה • 
5 דאבינו • 
6 לארה • 
7 גרסיה • 
8 ראמירס • 
9 צ'אבס • 
10 ריסו • 
11 בלנקו • 
12 פינדה •
13 פארדו • 
14 רומרו •
15 הרננדס •
16 חימנס •
17 פלנסיה •
18 סאבדרה •
19 גבריאל •
20 אבונדיס •
21 סאנצ'ו •
22 סונייגה •
מאמן: לפואנטה | מקסיקומקסיקו |

| **נבחרת מקסיקו – מונדיאל 1998** |
| --- |
| 1 קמפוס • 
2 סוארס • 
3 י.סאנצ'ס • 
4 וייה • 
5 דאבינו • 
6 ברנאל • 
7 ראמירס • 
8 גרסיה אספה • 
9 פלאס • 
10 גרסיה • 
11 בלנקו • 
12 א.סאנצ'ס •
13 פארדו • 
14 לארה •
15 הרננדס •
16 טראסאס •
17 פלנסיה •
18 קרמונה •
19 לונה •
20 אורדיאלס •
21 ארייאנו •
22 פרס •
מאמן: לפואנטה | מקסיקומקסיקו |

| **נבחרת מקסיקו – קופה אמריקה 1999 (מקום שלישי)** |
| --- |
| 1 קמפוס • 
2 סוארס • 
3 י.סאנצ'ס • 
4 מארקס • 
5 טוראדו • 
6 לארה • 
7 ראמירס • 
8 גרסיה אספה • 
9 צ'אבס • 
10 בלנקו • 
11 אוסורנו • 
12 פרס •
13 פארדו • 
14 טראסאס •
15 הרננדס •
16 קבררה •
17 פלנסיה •
18 קרמונה •
19 ספדה •
20 גרסיה •
21 אלמגר •
22 ריוס •
מאמן: לפואנטה | מקסיקומקסיקו |

| **נבחרת מקסיקו – מונדיאל 2002** |
| --- |
| 1 פרס • 
2 גבריאל • 
3 גרסיה • 
4 מארקס • 
5 וידריו • 
6 טוראדו • 
7 מוראלס • 
8 גרסיה אספה • 
9 בורגטי • 
10 בלנקו • 
11 לונה • 
12 סאנצ'ס •
13 מרקדו • 
14 וייה •
15 הרננדס •
16 קרמונה •
17 פלנסיה •
18 י.רודריגס •
19 קבאיירו •
20 בראון •
21 ארייאנו •
22 א.רודריגס •
23 קמפוס •
מאמן: אגירה | מקסיקומקסיקו |